બ્લુ વ્હેલના વધી રહેલા ફેલાવાથી ચિંતિત થયેલા એક પબ્લિસિસ્ટ અને ગ્રાફિક ડિઝાઇનરે શરૂ કરેલી આ ગેમની બીજી એક મહત્ત્વની વાત એ છે કે ગેમ રમનારે સોંપેલા ટાસ્ક પૂરા કરીને એના પુરાવા રજૂ કરવા બંધનકર્તા નથી. હા, તમારી ઇચ્છા હોય ને જો તમે ટાસ્ક પૂરો કર્યાના ફોટોગ્રાફ્સ શેર કરો તો એ તસવીરો વેબસાઇટના ‘વ્હેલ પપીઝ’ યાને કે વ્હેલના બચ્ચા નામના વિભાગમાં રાખવામાં આવે છે. આ જગ્યાએ માહિતી શેર થવાથી ભાગ લેનારાઓના દિલમાં એક પૅઝિટિવ વાતાવરણ તૈયાર થાય છે. આ ગેમમાં પણ ૫૦ ચૅલેન્જ રાખવામાં આવી છે અને રોજની એક ચૅલેન્જ પૂરી કરવાની છે. એક ઉત્સાહી વ્યક્તિએ ૨૪ ચૅલેન્જ પૂરી કર્યા પછી એની વિગતો અન્ય લોકો જાણી શકે એ હેતુથી ઑનલાઇન શેર કરી છે. એની સામે મૂકવામાં આવેલી ચૅલેન્જો આ પ્રમાણે હતી: ૧)પેનથી કોઇના હાથ પર લખો એ વ્યક્તિ તમને કેટલી પ્રિય છે. ૨) પેનથી પિંક વ્હેલનું ચિત્ર દોરો અને ઉત્સાહ વધારનારા શબ્દો કે વાક્યો લખીને એ તમે વાપરતા હો એ સોશ્યલ નેટવર્ક પર એને રજૂ કરો. ૩) જો અન્ય સારાં વાક્યો તમે તૈયાર કર્યા હોય તો કમેન્ટમાં યસ લખો અને ન હોય તો તમારી નજીક જે અરીસો હોય એમાં જોઇને ખુદની પ્રશંસા પાંચ મિનિટ સુધી કરો. ૪)લાંબા સમય સુધી જેની સાથે વાત ન કરી હોય એ વ્યક્તિ સાથે વાત કરો. ૫)સોશ્યલ સાઇટ પર ‘હું એક સારી વ્યક્તિ છું’ એવું લખો. ૬) જીવનની આનંદદાયક ક્ષણોને યાદ કરીને ફરી એની મજા માણો. ૭) તમને જે કપડાં પહેરવામાં આનંદ આવતો હોય એ પહેરીને એનો એક ફોટો પાડીને પોસ્ટ કરો. ૮)કોઇ એવું સારું કામ કરો જેનાથી કોઇના ઉદાસ ચહેરા પર સ્મિત ફરકી ઊઠે. ૯) નવો મિત્ર બનાવો ૧૦) હવે અમને થોડી મદદ કરો. આ ગેમની જાણકારી અને તમારો અનુભવ ત્રણ વ્યક્તિને જણાવો. આ સિવાય કોઇ અણબનાવ વિશે માફી માગવાની કે માફી આપવાની ચૅલેન્જ, પરિવાર પ્રત્યે સ્નેહ વ્યક્ત કરવાની વાત અને સોશ્યલ સાઇટ પર કોઇ કારણસર મિત્રને બ્લૉક કર્યો હોય તો એને અનબ્લૉક કરીને ફરી એના સંપર્કમાં રહેવા જેવી ચૅલેન્જો પણ હોય છે. આ ટાસ્ક કે ચૅલેન્જીસ પરથી એક વાત સ્પષ્ટ થાય છે કે આ કોઇપણ પ્રકારની આંટીઘૂંટી વિનાની એકદમ સરળ ગેમ છે. અલબત્ત ગેમ બનાવનારાઓના કોઇ મોટા દાવા પણ નથી, પણ બ્લુ વ્હેલે ઊભા કરેલા મોટા હાઉનો સફાયો બોલાવી દેવાની તેની પ્રાથમિકતા છે.